B. Bugár, podpredseda NR SR: (2004-12-02):
Otváram rozpravu v rámci tohto čítania a pýtam sa, či sa hlási niekto ústne do rozpravy. Ako jediný pán poslanec Džupa. Končím možnosť sa prihlásiť ústne do rozpravy. Pán poslanec, máte slovo. K. Džupa, poslanec: Vážený pán podpredseda Národnej rady, vážené dámy poslankyne, páni poslanci, vážený pán minister, toto vystúpenie už bude trošku kratšie a chcem na jeho záver predniesť návrh na dva pozmeňujúce návrhy. Úvodom však je potrebné povedať to, čo sme počas rokovania o predmetných a nielen týchto transformačných zákonoch hovorili pred prvým, druhým, tretím čítaním v priebehu tohto roku a kde sme tiež upozorňovali na to, čo už dnes odznelo v jednom z príspevku mojich predrečníkov, že nie vždy je návrh predložený vládou Slovenskej republiky totožný s avizovaným zámyslom a často ho rozširuje a dopĺňa o ďalšie okruhy. Tak napríklad, aj čo sa týka tohto zákona, je tam upresnené riešenie napríklad náhlych stavov poistencov Slovenskej republiky poistených v zdravotných poisťovniach v zahraničí, keď sa určuje výška úhrady pre týchto poistencov do výšky, ako by boli uhradené u nás. To znamená, ten doplatok, ktorý vyplýva z cenníka zdravotných a iných poisťovní v zahraničí, si bude doplácať pacient alebo musí byť zvláštne pripoistený. Je tam celý rad paragrafov, ktorý mení a upresňuje vymeriavacie základy preddavkov a doplatkov, čo sa týka zdravotného poistenia. Mení tam napríklad pomer sadzby výmeru poistného zo 4 : 5 na 4 : 10. Je to vec diskusie, je to vec priechodnosti a priorít jednotlivých politických subjektov, ktoré posudzujú tento vládny návrh, v každom prípade je však potrebné povedať, že tu sa dostali do zákona paragrafy, ktoré sem zrejme uplatnilo ministerstvo práce, sociálnych vecí a rodiny a ministerstvo financií. Čo mne prekáža, a pravdepodobne aj viacerým z vás, je, že duch tejto novely a týchto pozmeňujúcich návrhov je zakazujúci a prikazujúci, kde by sme skôr očakávali, že to budú paragrafy, ktoré chránia občana a usmerňujú. A myslím si, že aj tento fakt do určitej miery charakterizuje toho, kto pretlačil tieto pozmeňujúce návrhy do vládneho návrhu novelizovať tento predmetný zákon. V súvislosti s obsahom predmetného zákona si dovolím uplatniť dva pozmeňujúce návrhy k vládnemu návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov (tlač 948). 1. Navrhujem vypustiť bod 3 vládneho návrhu v tlači 948. Zdôvodnenie: Vládny návrh ukladá povinnosť – a dávam na zváženie tým, ktorí nie ste v zdravotníctve, aby ste nad tým veľmi intenzívne rozmýšľali –, aby konatelia spoločností s ručením obmedzeným sa stali platcami poistného ako samostatne zárobkovo činné osoby bez ohľadu, či poberajú príjem z tejto činnosti, a bez ohľadu na to, či spoločnosť s ručením obmedzeným je funkčná vrátane tzv. mŕtvych spoločností. Vymeriavacím základom by mala byť minimálna mzda. Doteraz platí tak, že keď nepoberajú mzdu títo konatelia a spoločnosti s ručením obmedzeným, tak sa im nenapĺňa povinnosť prispievať do poistného, myslí sa tým zdravotné poistenie. Jednoducho takto zdôvodňujem svoju požiadavku, svoj návrh, vypustiť tento bod 3 z vládneho návrhu. 2. Vypustiť bod 28 vládneho návrhu v tlači 948. Zdôvodňujem: Vládny návrh ukladá povinnosť poistencov zdravotných poisťovní oznámiť príslušnej zdravotnej poisťovni základ dane z príjmov, a to najneskôr do 8 dní od uplynutia posledného dňa lehoty na podanie daňového priznania na daň z príjmov fyzických osôb. Zastávame názor, že vzhľadom na ochranu osobných dát, na ochranu slobôd a osobnosti poistenca, každého občana Slovenskej republiky je neprípustné poskytovať tieto údaje súkromnej právnickej osobe, ktorými vlastne zdravotné poisťovne po transformácii budú. V prípade záujmu zdravotných poisťovní o tieto údaje, nech si ich vyžiadajú na základe zmluvy a ako platenú službu od príslušného daňového úradu. Zároveň, vážený pán spravodajca, žiadam, aby sa o obidvoch mojich pozmeňujúcich návrhoch hlasovalo, a to oddelene o každom zvlášť. Ďakujem za pozornosť.